মহিলা মোর্চার নেত্রী জুহি চৌধুরীকে ঘিরে বিতর্কে অবস্থান বদল করলেন রাজ্য বিজেপি নেতৃত্ব। বিতর্কিত নেত্রীর হয়ে আগাম জামিনের আবেদন করতে চলেছেন তাঁরা। 
বৃহস্পতিবার জলপাইগুড়িতে দলীয় কর্মসূচিতে যোগ দিয়ে বিজেপি’র রাজ্য সভাপতি দিলীপ ঘোষ জানান, দল জুহির পাশে রয়েছে। পরে তিনি ‘এবেলা’কে ফোনে বলেন, ‘‘আমরাই জুহির হয়ে আগাম জামিনের আবেদন করব। কাউকে দিল্লি 
নিয়ে গেলেই কেউ অপরাধী হয় না।’’ 
শিশুপাচার-কাণ্ডে জুহির নাম জড়িয়ে যাওয়ার পরে তাঁর সঙ্গে ‘দূরত্ব’ তৈরির চেষ্টা করেছিলেন রাজ্য বিজেপি নেতৃত্ব। দলীয় বৈঠকে জুহির বাবা তথা রাজ্য বিজেপি’র সদস্য রবীন্দ্রনারায়ণ চৌধুরীকে বলা হয়েছিল, জুহি এবং 
রবীন্দ্রনারায়ণকেই নিজেদের নির্দোষ প্রমাণ করতে হবে। জুহি কার হাত ধরে জলপাইগুড়ির গণ্ডি ছাড়িয়ে রাজ্যস্তরের নেত্রী হয়ে গেলেন, তা নিয়েও বিতর্ক তৈরি হয়। এরই মধ্যে রাজ্য বিজেপি’র মহিলা মোর্চার সভানেত্রী রূপা গঙ্গোপাধ্যায় 
জানান, দিলীপ এবং দলের রাজ্য সম্পাদক প্রতাপ বন্দ্যোপাধ্যায়ের ‘পরামর্শে’ই জুহিকে মহিলা মোর্চার সামনের সারিতে নিয়ে আসা হয়েছিল। কোনও অভিযোগ সামনে এলেই কেন একজনকে ‘অচ্ছুত’ করে ফেলা হবে তা নিয়েও প্রশ্ন তোলেন 
সাংসদ। তিনি বলেন, ‘‘সবাই একা একা যুদ্ধ করবে? কেউ কারও পাশে দাঁড়াব না?’’ 
রাজনীতির কারবারিদের একাংশের মতে, রূপার মন্তব্যের পর কার্যত ‘বাধ্য’ হয়েই জুহির পাশে দাঁড়িয়েছে রাজ্য বিজেপি। কারণ, জুহিকে মহিলা মোর্চার প্রথম সারিতে নিয়ে আসার ক্ষেত্রে দিলীপের ভূমিকা প্রকাশ্যে চলে এসেছে। পাশাপাশি, 
গত মঙ্গলবার রূপা ‘এবেলা’কে বলেছিলেন, ‘‘চন্দনা চক্রবর্তীরা (শিশুপাচারে অভিযুক্ত) কোন রাজনৈতিক দল করে তা নিয়ে তো কেউ প্রশ্ন তুলছে না!’’ সেই সুরেই দিলীপও এদিন মন্তব্য করেন, শিশুপাচার-কাণ্ডে তৃণমূলের নেতা এবং 
সরকারি আধিকারিকদের নাম জড়ালেও শুধু জুহির নামই বলা হচ্ছে। 
সূত্রের খবর, জুহিকে ‘ঝেড়ে’ ফেলা নিয়ে কেন্দ্রীয় নেতৃত্বের কাছে দরবার করেছিলেন রূপা। তার পরেই দিলীপের অবস্থান বদল কি না, তা নিয়ে প্রশ্ন উঠেছে রাজ্য বিজেপি’র অন্দরে। এদিন জলপাইগুড়িতে দিলীপের সভা চলাকালীন বাইরে 
বিক্ষোভ দেখায় টিএমসিপি।